KIRJALLINEN KYSYMYS E-1330/00 esittäjä(t): Marielle De Sarnez (PPE-DE) komissiolle. Öljypäästöt mereen.



Virallinen lehti nro 089 E , 20/03/2001 s. 0027 - 0028



KIRJALLINEN KYSYMYS E-1330/00 esittäjä(t): Marielle De Sarnez (PPE-DE) komissiolle (27. huhtikuuta 2000) Aihe: Öljypäästöt mereen Öljytankkeri Erikan Bretagnen rannikolla aiheuttaman katastrofin seurauksena useat öljytankkerit ovat käyttäneet meren saastumista hyväkseen ja puhdistaneet tankkejaan luvattomasti avomerellä. Nämä luvattomat tankinpuhdistukset ovat uhka ympäristölle. Aikooko komissio laatia direktiivin, joka velvoittaa alukset puhdistamaan säiliönsä ennen satamasta poistumista, mitä vastaan niille myönnettäisiin todistus, jota ilman alus ei olisi oikeutettu lähtemään merelle? Loyola de Palacion komission puolesta antama vastaus (9. kesäkuuta 2000) Komissio on hyvin huolissaan alusten toiminnallisista päästöistä, yhteisön vesillä tapahtuva säiliöiden puhdistaminen mukaan luettuna. Toiminnalliset päästöt ovat merkittävämpi öljyn aiheuttaman meren pilaantumisen lähde kuin onnettomuudet. Useat öljysäiliöalusten rakentamista ja toimintaa koskevat kansainväliset toimenpiteet (lähinnä Marpol 73/78 -yleissopimus) ovat viimeksi kuluneiden vuosikymmenten aikana pienentäneet merkittävästi tarvetta päästää lastijäämiä mereen ja tällaisten päästöjen hyötyä. Näiden kansainvälisten sääntöjen noudattaminen yhteisön satamissa taataan satamavaltioiden suorittaman valvonnan avulla alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 29. kesäkuuta 1995 annetun neuvoston direktiivin 95/21/EY(1) mukaisesti. Lisäksi komissio on antanut ehdotuksen erillisistä eurooppalaisista öljysäiliöalusten rakennevaatimuksista osana tiedonantoaan, joka koskee öljykuljetusten meriturvallisuutta(2). Suuri osa kaikentyyppisten alusten toiminnallisista päästöistä yhteisön vesillä johtuu siitä, etteivät alukset joissain satamissa pysty toimittamaan lastijäämiä ja aluksella syntyneitä jätteitä satamien vastaanottolaitteisiin tai ovat haluttomia käyttämään tällaisia vastaanottolaitteita. Komission ehdotuksessa neuvoston direktiiviksi aluksilla syntyvän jätteen ja lastijäämien vastaanottolaitteista satamiss(3) käsitellään tätä nimenomaista ongelmaa ja esitetään useita vaatimuksia sekä satamille että aluksille sen varmistamiseksi, että jokaisessa yhteisön satamassa on asianmukaiset vastaanottolaitteet ja että alukset käyttävät niitä. Kun annetaan sääntöjä aluksella syntyvän jätteen satamiin toimittamisesta, tehdään jätehuoltosuunnitelmia ja käytetään taloudellisia ja muita kannustimia jätteiden toimittamiseksi maihin, alusten tarve tyhjentää jätteet mereen vähenee merkittävästi. Ehdotuksessa säädetään myös alusten velvollisuudesta ilmoittaa satamaan aluksessa olevien jätteiden ja jäämien määrät. Tämä velvoite yhdessä satamissa suoritettavien tarkastusten kanssa lisää huomattavasti kansainvälisten sääntöjen noudattamista. Komissio uskookin, että ehdotetulla direktiivillä, joka tällä hetkellä on parlamentin ja neuvoston sovittelumenettelyssä, on suuri vaikutus alusten toiminnallisten päästöjen ja erityisesti kaikentyyppisten alusten öljypäästöistä aiheutuvan pilaantumisen vähentymiseen. Öljykuljetusten turvallisuudesta antamassaan tiedonannossa komissio ilmoitti, että se aikoo tutkia mahdollisuutta tehdä muita yhteisön aloitteita kaikentyyppisten alusten aiheuttamien toiminnallisten päästöjen vähentämiseksi. (1) EYVL L 157, 7.7.1995. (2) KOM(2000) 142 lopullinen. (3) EYVL C 271, 31.8.1998, sellaisena kuin se on muutettuna EYVL C 148, 18.5.1999.